b'\n_START_ARTICLE_\nFibromyalgia\n_START_PARAGRAPH_\nFibromyalgia on krooninen ja laaja-alainen kipu-uupumusoireyhtym\xc3\xa4 (diagnoosikoodi M79.7), johon liittyy kognitiivisia oireita. Fibromyalgiapotilailla esiintyy huomattavan nopeaa harmaiden aivosolujen tuhoutumista_NEWLINE_Tautia sairastaa arviolta 2\xe2\x80\x935 prosenttia v\xc3\xa4est\xc3\xb6st\xc3\xa4 ja yhdeks\xc3\xa4nkymment\xc3\xa4 prosenttia sairastuneista on naisia._NEWLINE_Fibromyalgia aiheuttaa usein ty\xc3\xb6kyvytt\xc3\xb6myytt\xc3\xa4, eik\xc3\xa4 siihen ole onnistuttu l\xc3\xb6yt\xc3\xa4m\xc3\xa4\xc3\xa4n tehokasta hoitoa, mutta suomalaiset vakuutusyhti\xc3\xb6t eiv\xc3\xa4t my\xc3\xb6nn\xc3\xa4 kovin helposti pidempi\xc3\xa4 sairausp\xc3\xa4iv\xc3\xa4rahakausia tai ty\xc3\xb6kyvytt\xc3\xb6myysel\xc3\xa4kett\xc3\xa4 kyseisen sairauden perusteella.\n_START_SECTION_\nOireet\n_START_PARAGRAPH_\nFibromyalgiapotilailla esiintyy laaja-alaista, neuropaattista kipua muistuttavaa kroonista kipua. Fibromyalgiakipua esiintyy lihaksissa, j\xc3\xa4nteiss\xc3\xa4 ja niveliss\xc3\xa4. Fibromyalgiapotilaiden uni on yleens\xc3\xa4 virkist\xc3\xa4m\xc3\xa4t\xc3\xb6nt\xc3\xa4, mink\xc3\xa4 vuoksi he k\xc3\xa4rsiv\xc3\xa4t jo her\xc3\xa4tess\xc3\xa4 alkavasta uupumuksesta. FM-potilailla todetaankin usein non-REM-unen aikana alfa-deltapoikkeavuutta aivos\xc3\xa4hk\xc3\xb6k\xc3\xa4yr\xc3\xa4ss\xc3\xa4. _NEWLINE_Muita yleisi\xc3\xa4 oireita ovat kognitiiviset eli henkisen suorituskyvyn ongelmat, kuten keskittymiskyvytt\xc3\xb6myys, uuden oppimisen vaikeus ja muistin huononeminen, meluyliherkkyys, puutuminen, turvotuksen tunne ja masentuneisuus tai ahdistuneisuus, joka korreloi kivun voimakkuuden kanssa. _NEWLINE_Fibromyalgiaan saattaa my\xc3\xb6s liitty\xc3\xa4 lihasj\xc3\xa4ykkyytt\xc3\xa4 ja _NEWLINE_normaalit tunto\xc3\xa4rsykkeet saattavat aiheuttaa siet\xc3\xa4m\xc3\xa4t\xc3\xb6nt\xc3\xa4 kipua (ns. allodynia). Potilaat kokevat lis\xc3\xa4ksi keskim\xc3\xa4\xc3\xa4rin jo 65 desibelin melun siet\xc3\xa4m\xc3\xa4tt\xc3\xb6m\xc3\xa4ksi rajan ollessa terveill\xc3\xa4 henkil\xc3\xb6ill\xc3\xa4 100 desibeli\xc3\xa4. Fibromyalgian oireet muistuttavat Kroonisen v\xc3\xa4symysoireyhtym\xc3\xa4n oireita.\n_START_SECTION_\nTutkimusl\xc3\xb6yd\xc3\xb6kset ja diagnostiikka\n_START_PARAGRAPH_\nFibromyalgiaan liittyvien kipujen on ajateltu johtuvan aivojen kipua s\xc3\xa4\xc3\xa4telev\xc3\xa4n j\xc3\xa4rjestelm\xc3\xa4n herkistymisest\xc3\xa4 Useissa viimeaikaisissa tutkimuksissa on kuitenkin havaittu, ett\xc3\xa4 fibromyalgia-potilailla esiintyy usein samanlaista kipua ja tuntoa aistivien pienten \xc3\xa4\xc3\xa4reishermos\xc3\xa4ikeiden rappeumaa kuin Parkinsonin taudissa ja diabeteksessa. _NEWLINE_Fibromyalgiapotilaiden aivojen harmaat aivosolut kuolevat kymmenen kertaa tavanomaista nopeammin, mik\xc3\xa4 johtaa siihen, ett\xc3\xa4 heill\xc3\xa4 on neurologisesti terveisiin koehenkil\xc3\xb6ihin verrattuna sit\xc3\xa4 v\xc3\xa4hemm\xc3\xa4n harmaita aivosoluja, mit\xc3\xa4 kauemmin sairautta on kest\xc3\xa4nyt. Harmaita aivosoluja n\xc3\xa4ytt\xc3\xa4isi tuhoutuvan nimenomaan aivojen t\xc3\xa4rkeimmist\xc3\xa4 osista._NEWLINE_Fibromyalgia ei aiheuta tavanomaisissa laboratorio- tai kuvantamistutkimuksissa (esimerkiksi r\xc3\xb6ntgenkuvaus, ultra\xc3\xa4\xc3\xa4nitutkimus, MRI-magneettikuvaus) havaittavia muutoksia. Merkitt\xc3\xa4v\xc3\xa4ll\xc3\xa4 osalla potilaista on kuitenkin autoimmuniteettiin viittaavia tumavasta-aineita (ANA), ja l\xc3\xa4hes kaikilta FM-potilailta on l\xc3\xb6ydett\xc3\xa4viss\xc3\xa4 XMRV-viruksen vasta-aineita _NEWLINE_Fibromyalgian diagnoosikoodi sijoittuu tuki- ja liikuntaelinten sek\xc3\xa4 sidekudossairausten luokkaan, vaikka sairautta pidet\xc3\xa4\xc3\xa4n nykyisin neurologisena. Amerikan reumatologinen yhdistys (ARA) julkaisi vuonna 1990 fibromyalgian diagnostiset kriteerit. Niiden mukaan potilaalla on oltava laaja-alaista kipua, joka on kest\xc3\xa4nyt ainakin kolme kuukautta. Lis\xc3\xa4ksi kipua on esiinnytt\xc3\xa4v\xc3\xa4 yhdess\xc3\xa4t\xc3\xb6ista kahdeksastatoista tutkitusta fibromyalgiapisteest\xc3\xa4. Edell\xc3\xa4  mainittujen kriteereiden diagnostinen herkkyys on l\xc3\xa4hes 90 prosenttia ja spesifisyys kahdeksankymment\xc3\xa4 prosenttia. T\xc3\xa4m\xc3\xa4 merkitsee sit\xc3\xa4, ett\xc3\xa4 noin kymmenell\xc3\xa4 prosentilla tutkituista voi olla fibromyalgia, vaikka diagnostiset kriteerit eiv\xc3\xa4t t\xc3\xa4yttyisi tutkimushetkell\xc3\xa4, ja kahdellakymmenell\xc3\xa4 prosentilla diagnoosin saaneista voi todellisuudessa jokin muu sairaus, joka selitt\xc3\xa4\xc3\xa4 heid\xc3\xa4n oireensa._NEWLINE_Coloradon yliopiston tutkijat kehittiv\xc3\xa4t vuonna 2016 toiminnalliseen magneettikuvaukseen (FMRI) perustuvan testin, jolla fibromyalgiapotilaat voidaan seuloa yli 90 prosentin tarkkuudella. Potilaat altistetaan kuvauksen aikana visaalisille, \xc3\xa4\xc3\xa4nellisille ja kosketukseen perustuville \xc3\xa4rsykkeille sek\xc3\xa4 kipua tuottavalle paineelle. _NEWLINE_Osa l\xc3\xa4\xc3\xa4k\xc3\xa4reist\xc3\xa4 suhtautuu sairauteen ep\xc3\xa4illen tai torjuvasti, ja on yleist\xc3\xa4, ett\xc3\xa4 fibromyalgia-potilaille annetaan psykiatrinen diagnoosi.\n_START_SECTION_\nFM-potilaiden ty\xc3\xb6kyky ja oikeusturva\n_START_PARAGRAPH_\nTerveydenhuollosta apua hakevien fibromyalgiapotilaiden toimintakyky on yht\xc3\xa4 huono tai huonompi kuin nivelreumaa tai selk\xc3\xa4rankareumaa potevilla. L\xc3\xa4\xc3\xa4kityksen tehottomuudesta johtuen FM-potilaiden kivut sek\xc3\xa4 kognitiiviset ongelmat, kuten keskittymiskyvytt\xc3\xb6myys, uuden oppimisen ja ajatusten prosessoinnin vaikeus, muistin huononeminen ja ilmaisun sujuvuuden ongelmat vaikeuttavat heid\xc3\xa4n selviytymist\xc3\xa4\xc3\xa4n ansioty\xc3\xb6ss\xc3\xa4. FM-potilaat prosessoivat informaatiota yht\xc3\xa4 huonosti kuin vakavasta masennuksesta k\xc3\xa4rsiv\xc3\xa4t. FM-potilaiden suorituksen heikkouden syyn\xc3\xa4 ei ole kuitenkaan masennus. _NEWLINE_Kansanel\xc3\xa4kelaitos ja yksityiset suomalaiset vakuutusyhti\xc3\xb6t eiv\xc3\xa4t pid\xc3\xa4 fibromyalgiaa sairausp\xc3\xa4iv\xc3\xa4rahaan, kuntoutustukeen tai ty\xc3\xb6kyvytt\xc3\xb6myysel\xc3\xa4kkeeseen oikeuttavana sairautena. Syyksi on esitetty, ettei suomalainen vakuutusoikeus uskoisi sellaisten sairauksien olemassaoloon, joiden esiintymist\xc3\xa4 ei ole todistettu objektiivisesti (esim. kuvantamis- tai laboratoriotutkimuksin) dokumentoiduilla muutoksilla. Fibromyalgian voisi kuitenkin todistaa objektiivisesti aivojen toiminnallisella magneettikuvauksella, mutta tutkimus maksaa 15\xc2\xa0000 euroa eik\xc3\xa4 Kela suostu korvaamaan siit\xc3\xa4 aiheutuvia kustannuksia. _NEWLINE_My\xc3\xb6s ty\xc3\xb6ministeri\xc3\xb6n virkamiehet ovat olleet sit\xc3\xa4 mielt\xc3\xa4, ettei fibromyalgia aiheuta ty\xc3\xb6kyvytt\xc3\xb6myytt\xc3\xa4 eik\xc3\xa4 edes ty\xc3\xb6kyvyn menetyksen uhkaa. _NEWLINE_Vuonna 2014 valmistuneessa v\xc3\xa4it\xc3\xb6stutkimuksessa huomattiin, ett\xc3\xa4 fibromyalgiapotilaat j\xc3\xa4iv\xc3\xa4t verrokkeja kolme kertaa todenn\xc3\xa4k\xc3\xb6isemmin ty\xc3\xb6kyvytt\xc3\xb6myysel\xc3\xa4kkeelle 19 vuotta kest\xc3\xa4neen tutkimusjakson aikana. El\xc3\xa4kkeelle j\xc3\xa4\xc3\xa4neet olivat saaneet el\xc3\xa4kkeen p\xc3\xa4\xc3\xa4s\xc3\xa4\xc3\xa4nt\xc3\xb6isesti kuitenkin muiden sairauksiensa perusteella. Vain 882 henkilo\xc3\xa4 sai vuonna 2007 ty\xc3\xb6kyvytt\xc3\xb6myysel\xc3\xa4kett\xc3\xa4, jossa diagnoosina oli fibromyalgia. Fibromyalgiapotilaille  my\xc3\xb6nnetyt el\xc3\xa4kkeet olivat lis\xc3\xa4ksi keskim\xc3\xa4\xc3\xa4r\xc3\xa4ist\xc3\xa4 yleisemmin osael\xc3\xa4kkeit\xc3\xa4. Fibromyalgiadiagnoosin sis\xc3\xa4lt\xc3\xa4viss\xc3\xa4 ty\xc3\xb6kyvytt\xc3\xb6myysel\xc3\xa4kkeiss\xc3\xa4 oli toisena diagnoosina useimmiten jokin muu tuki- ja liikuntaelinten sairaus tai mielenterveyden h\xc3\xa4iri\xc3\xb6, tyypillisesti masennus tai nikamav\xc3\xa4lilevyjen sairaus. _NEWLINE_On hyvin tavallista, ett\xc3\xa4 fibromyalgiapotilas on todettu ansioty\xc3\xb6h\xc3\xb6n kykenem\xc3\xa4tt\xc3\xb6m\xc3\xa4ksi oma- ja ty\xc3\xb6terveysl\xc3\xa4\xc3\xa4k\xc3\xa4rin, useiden eri alojen erikoisl\xc3\xa4\xc3\xa4k\xc3\xa4reiden sek\xc3\xa4 kuntoutustutkimuslaitosten tutkimuksissa mutta el\xc3\xa4ke ev\xc3\xa4t\xc3\xa4\xc3\xa4n. Fibromyalgiapotilaiden tutkimus-, lausunto- ja valituskierre saattaa johtaa heid\xc3\xa4n henkiseen luhistumiseensa. T\xc3\xa4ll\xc3\xb6in heill\xc3\xa4 on mahdollisuus saada kuntoutustukea, sill\xc3\xa4 vakuutusyhti\xc3\xb6t eiv\xc3\xa4t vaadi masennuspotilailta kuvantamis- tai laboratoriotutkimuksin dokumentoituja muutoksia. Fibromyalgia on kuitenkin todellinen sairaus eik\xc3\xa4 ty\xc3\xb6el\xc3\xa4kett\xc3\xa4 v\xc3\xa4\xc3\xa4rin perustein hakevien ihmisten teeskentely\xc3\xa4, sill\xc3\xa4 sit\xc3\xa4 esiintyy my\xc3\xb6s maissa, joiden v\xc3\xa4est\xc3\xb6 ei kuulu vakuutusoikeudellisten korvausj\xc3\xa4rjestelmien piiriin.\n_START_SECTION_\nAltistavat tekij\xc3\xa4t\n_START_PARAGRAPH_\nFibromyalgia on naisilla yleisempi kuin miehill\xc3\xa4, ja se on erityisen yleinen autoimmuunisairauksista (esimerkiksi nivelreuma ja SLE) k\xc3\xa4rsivill\xc3\xa4. My\xc3\xb6s huonon unenlaadun on ajateltu altistavan fibromyalgialle._NEWLINE_Ty\xc3\xb6per\xc3\xa4inen stressi lis\xc3\xa4\xc3\xa4 fibromyalgian puhkeamisen riski\xc3\xa4.\n_START_SECTION_\nHoito\n_START_PARAGRAPH_\nL\xc3\xa4hes puolet fibromyalgiapotilaista hy\xc3\xb6tyy saamastaan l\xc3\xa4\xc3\xa4ketieteellisest\xc3\xa4 hoidosta jonkin verran tai selv\xc3\xa4sti. Hoidosta hy\xc3\xb6tyneiden ja hy\xc3\xb6tym\xc3\xa4tt\xc3\xb6mien potilaiden v\xc3\xa4lill\xc3\xa4 ei ole muuta eroa kuin se, ett\xc3\xa4 he olivat keskim\xc3\xa4\xc3\xa4rin viisi vuotta nuorempia ja heill\xc3\xa4 on v\xc3\xa4hemm\xc3\xa4n unih\xc3\xa4iri\xc3\xb6it\xc3\xa4._NEWLINE_Fibromyalgian oireita voidaan lievitt\xc3\xa4\xc3\xa4 jonkin verran l\xc3\xa4\xc3\xa4kkeill\xc3\xa4. Tavanomaisimpia ovat masennusl\xc3\xa4\xc3\xa4kkeet (erityisesti trisykliset masennusl\xc3\xa4\xc3\xa4kkeet ja serotoniinin ja noradrenaliinin takaisinoton est\xc3\xa4j\xc3\xa4t eli SNRI-l\xc3\xa4\xc3\xa4kkeet), antikonvulsantit eli epilepsial\xc3\xa4\xc3\xa4kkeet, lihasrelaksantit, NMDA-reseptorin salpaajat, kipul\xc3\xa4\xc3\xa4kkeet ja unil\xc3\xa4\xc3\xa4kkeet, mutta my\xc3\xb6s monia muunlaisia l\xc3\xa4\xc3\xa4kkeit\xc3\xa4 on k\xc3\xa4ytetty. Yhdysvalloissa on epilepsian ja hermovauriokivun hoitoon k\xc3\xa4ytetty pregabaliini hyv\xc3\xa4ksytty my\xc3\xb6s fibromyalgiahoidoksi. Fysioterapiasta ja joistakin liikuntamuodoista voi olla apua. Jos tavanomaiset kipul\xc3\xa4\xc3\xa4kkeet auttavat, kyse ei ole fibromyalgiasta, mutta itse taudissa ne ovat vain haitaksi._NEWLINE_Dorsaalisista ganglia-solujen kalsiumkanavasalpaajista saatetaan kehitt\xc3\xa4\xc3\xa4 tulevaisuudessa fibromyalgiaan tehoavia kipul\xc3\xa4\xc3\xa4keit\xc3\xa4. Lis\xc3\xa4ksi on esitetty, ett\xc3\xa4 autoimmuunista neuropaattista fibromyalgiaa sairastavat nuoret naiset  voisivat ehk\xc3\xa4 hy\xc3\xb6ty\xc3\xa4 immunoglobuliinihoidosta.\n_START_SECTION_\nFibromyalgian liit\xc3\xa4nn\xc3\xa4issairauksia\n_START_PARAGRAPH_\nFibromyalgiapotilailla esiintyy tavallista enemm\xc3\xa4n selk\xc3\xa4- ja niskas\xc3\xa4rky\xc3\xa4, nivelreumaa, autoimmuunitauti SLE:t\xc3\xa4, migreeni\xc3\xa4, \xc3\xa4rtyv\xc3\xa4n suolen oireyhtym\xc3\xa4\xc3\xa4, masennusta, refluksitautia_NEWLINE_  ja levottomat jalat-oireyhtym\xc3\xa4\xc3\xa4.'